CELEX: 32019D1992
Language: hr
Date: 2019-11-27 00:00:00
Title: Provedbena Odluka Komisije (EU) 2019/1992 оd 27. studenoga 2019. o izmjeni Provedbene odluke (EU) 2016/2008 o mjerama nadzora zdravlja životinja u pogledu bolesti kvrgave kože u određenim državama članicama tako što će se produljiti razdoblje njezine primjene (priopćeno pod brojem dokumenta C(2019) 8571) (Tekst značajan za EGP)

29.11.2019   
               
               
                  HR
               
               
                  Službeni list Europske unije
               
               
                  L 308/107
               
            
         PROVEDBENA ODLUKA KOMISIJE (EU) 2019/1992
         оd 27. studenoga 2019.
         o izmjeni Provedbene odluke (EU) 2016/2008 o mjerama nadzora zdravlja životinja u pogledu bolesti kvrgave kože u određenim državama članicama tako što će se produljiti razdoblje njezine primjene
         (priopćeno pod brojem dokumenta C(2019) 8571)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
         uzimajući u obzir Direktivu Vijeća 90/425/EEZ od 26. lipnja 1990. o veterinarskim pregledima koji se primjenjuju u trgovini određenim živim životinjama i proizvodima unutar Unije s ciljem uspostave unutarnjeg tržišta (2), a posebno njezin članak 10. stavak 4.,
         uzimajući u obzir Direktivu Vijeća 92/119/EEZ od 17. prosinca 1992. o uvođenju općih mjera Zajednice za suzbijanje određenih bolesti životinja i posebnih mjera koje se odnose na vezikularnu enterovirusnu bolest svinja (3), a posebno njezin članak 14. stavak 2., članak 19. stavak 1. točku (a), članak 19. stavak 3. točku (a) i članak 19. stavke 4. i 6.,
         uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (4), a posebno njezin članak 4. stavak 3.,
         budući da:
         
                     (1)
                  
                  
                     Direktivom 92/119/EEZ utvrđene su opće mjere nadzora koje se primjenjuju u slučaju pojave određenih bolesti životinja, uključujući bolest kvrgave kože. Te mjere nadzora uključuju uspostavljanje zaraženih i ugroženih područja oko zaraženog gospodarstva, a njima se predviđa i hitno cijepljenje u slučaju pojave bolesti kvrgave kože kao dodatak drugim mjerama nadzora.
                  
               
                     (2)
                  
                  
                     Provedbenom odlukom Komisije (EU) 2016/2008 utvrđene su mjere nadzora zdravlja životinja koje se poduzimaju u pogledu pojave bolesti kvrgave kože u državama članicama ili njihovim dijelovima navedenima u njezinu Prilogu I. (5), uključujući minimalne zahtjeve za programe cijepljenja protiv bolesti kvrgave kože koje države članice podnose Komisiji na odobrenje. Provedbenom odlukom (EU) 2016/2008 „zaražena područja” definirana su kao dio područja države članice naveden u njezinu Prilogu I. dijelu II., koji uključuje područje na kojem je potvrđena bolest kvrgave kože te sva zaražena i ugrožena područja uspostavljena u skladu s Direktivom 92/119/EEZ i na kojem se cijepljenje protiv bolesti kvrgave kože može provesti nakon što se odobre programi cijepljenja. Nadalje, u predmetnoj odluci „slobodna područja na kojima je obavljeno cijepljenje” definirana su kao dio područja države članice naveden u dijelu I. tog Priloga koji uključuje područjâ izvan zaraženih područja i na kojima se preventivno cijepljenje protiv bolesti kvrgave kože provodi nakon što se odobre programi cijepljenja.
                  
               
                     (3)
                  
                  
                     Bolest kvrgave kože prvi put je potvrđena u kolovozu 2015. u Grčkoj. U 2016. zabilježeni su slučajevi bolesti kvrgave kože u Bugarskoj i dodatni slučajevi u Grčkoj, a bolest se pojavila i u nekoliko susjednih trećih zemalja. U 2017. bolest kvrgave kože u jugoistočnoj Europi bila je manje prisutna, odnosno u većim razmjerima ponovno se pojavila u Albaniji, a nekoliko se puta povremeno pojavljivala u Grčkoj i Sjevernoj Makedoniji.
                  
               
                     (4)
                  
                  
                     Kao odgovor na pojavu bolesti kvrgave kože pogođene države članice, odnosno Grčka i Bugarska, te zahvaćene susjedne treće zemlje provele su programe masovnog cijepljenja živih goveda i divljih preživača u zatočeništvu. Program masovnog cijepljenja protiv bolesti kvrgave kože kao preventivnu mjeru zbog epidemiološke situacije u susjednim državama članicama i trećim zemljama provela je u 2016. i 2017. i Hrvatska, u kojoj se bolest kvrgave kože još nije pojavila. Provedbenom odlukom Komisije (EU) 2016/2009 (6) odobreni su različiti programi cijepljenja protiv bolesti kvrgave kože u državama članicama.
                  
               
                     (5)
                  
                  
                     U 2018. i 2019. epidemiološka situacija u pogledu bolesti kvrgave kože kontinuirano se poboljšavala i nije bilo prijavljenih slučajeva bolesti kvrgave kože ni u jednoj državi članici ni susjednoj trećoj zemlji u jugoistočnoj Europi, osim Turske. Tijekom tog razdoblja sve države članice i susjedne treće zemlje jugoistočne Europe koje su bile zahvaćene bolešću kvrgave kože nastavile su s masovnim godišnjim cijepljenjem protiv bolesti kvrgave kože.
                  
               
                     (6)
                  
                  
                     S obzirom na povoljnu epidemiološku situaciju Hrvatska je početkom 2018. obustavila preventivno cijepljenje protiv bolesti kvrgave kože i zamijenila ga sustavnim nadziranjem bolesti, koji je potvrdio odsutnost bolesti kvrgave kože u 2018.Zato je Provedbena odluka (EU) 2016/2008 izmijenjena Provedbenom odlukom (EU) 2019/81 (7) da bi se Hrvatska izbrisala s popisa država članica koje imaju status „slobodna područja na kojima je obavljeno cijepljenje” u Prilogu I. Provedbenoj odluci (EU) 2016/2008. Osim toga, Provedbena odluka (EU) 2016/2009 izmijenjena je Provedbenom odlukom Komisije 2019/82 (8) da bi se Hrvatska izbrisala s popisa država članica s odobrenim programom cijepljenja protiv bolesti kvrgave kože.
                  
               
                     (7)
                  
                  
                     U skladu s pravilima Svjetske organizacije za zdravlje životinja (OIE) zemlja ili njezino područje u kojem se obustavi cijepljenje protiv bolesti kvrgave kože status područja slobodnog od bolesti može ponovno steći najmanje osam mjeseci kasnije u slučaju preventivnog cijepljenja ili najmanje 14 mjeseci kasnije u slučaju cijepljenja koje se provodi kao odgovor na pojavu bolesti kvrgave kože. Stoga bi mjere utvrđene Provedbenom odlukom (EU) 2016/2008 trebale ostati na snazi najmanje osam ili 14 mjeseci, ovisno o području, prije nego što bude moguća ponovna dodjela statusa područja slobodnog od bolesti kvrgave kože.
                  
               
                     (8)
                  
                  
                     Provedbena odluka (EU) 2016/2008 primjenjuje se do 31. prosinca 2019. te će se u skladu s tim aktualne mjere koje se odnose na bolest kvrgave kože u Grčkoj i Bugarskoj utvrđene u tom aktu prestati primjenjivati nakon tog datuma. S obzirom na aktualnu epidemiološku situaciju i najmanje vrijeme potrebno za ponovno stjecanje statusa područja slobodnog od bolesti kvrgave kože, potrebno je produžiti razdoblje primjene tih mjera za odgovarajuće vremensko razdoblje.
                  
               
                     (9)
                  
                  
                     Uredbom (EU) 2016/429 Europskog parlamenta i Vijeća (9) uspostavljen je novi zakonodavni okvir za zdravlje životinja u Uniji. Točnije, njime se utvrđuju pravila za sprečavanje i suzbijanje određenih bolesti s popisa, uključujući bolest kvrgave kože. Budući da se ta Uredba primjenjuje od 21. travnja 2021., razdoblje primjene Provedbene odluke (EU) 2016/2008 trebalo bi produljiti do 20. travnja 2021.
                  
               
                     (10)
                  
                  
                     Provedbenu odluku (EU) 2016/2008 trebalo bi stoga na odgovarajući način izmijeniti.
                  
               
                     (11)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            U članku 15. Provedbene odluke (EU) 2016/2008 datum „31. prosinca 2019.” zamjenjuje se datumom „20. travnja 2021.”
         
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 27. studenoga 2019.
            
               
                  Za Komisiju
               
               Vytenis ANDRIUKAITIS
               
                  Član Komisije
               
            
         
         
            (1)  SL L 395, 30.12.1989., str. 13.
         
            (2)  SL L 224, 18.8.1990., str. 29.
         
            (3)  SL L 62, 15.3.1993., str. 69.
         
            (4)  SL L 18, 23.1.2003., str. 11.
         
            (5)  Provedbena odluka Komisije (EU) 2016/2008 od 15. studenoga 2016. o mjerama nadzora zdravlja životinja u pogledu bolesti kvrgave kože u određenim državama članicama (SL L 310, 17.11.2016., str. 51.).
         
            (6)  Provedbena odluka Komisije (EU) 2016/2009 оd 15. studenoga 2016. o odobravanju programa cijepljenja protiv bolesti kvrgave kože koje podnose države članice (SL L 310, 17.11.2016., str. 66.).
         
            (7)  Provedbena odluka Komisije (EU) 2019/81 оd 17. siječnja 2019. o izmjeni Priloga I. Provedbenoj odluci (EU) 2016/2008 o mjerama nadzora zdravlja životinja u pogledu bolesti kvrgave kože u određenim državama članicama (SL L 18, 21.1.2019., str. 43.).
         
            (8)  Provedbena odluka Komisije (EU) 2019/82 od 17. siječnja 2019. o izmjeni Priloga Provedbenoj odluci (EU) 2016/2009 kojom se odobravaju programi cijepljenja protiv bolesti kvrgave kože koje podnose države članice SL L 18, 21.1.2019., str. 48.).
         
            (9)  Uredba (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (SL L 84, 31.3.2016., str. 1.).